RO Jurnalul Oficial al Uniunii Europene L 281/1

REGULAMENTUL (UE) 2016/1822 AL COMISIEI

din 13 octombrie 2016

de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de aclonifen, deltametrin, fluazinam, metomil, sulcotrion și tiodicarb din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),

întrucât:

(1) Pentru aclonifen, fluazinam și sulcotrion, limitele maxime pentru reziduurile (LMR-uri) acestora au fost stabilite în partea A din anexa III la Regulamentul (CE) nr. 396/2005. Pentru deltametrin, metomil și tiodicarb, limitele maxime pentru reziduurile (LMR-uri) acestora au fost stabilite în anexa II și în partea B din anexa III la Regulamentul (CE) nr. 396/2005.

(2) Pentru aclonifen, Autoritatea Europeană pentru Siguranța Alimentară, denumită în continuare „autoritatea”, a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (2). Ea a recomandat reducerea LMR-urilor pentru cartofi, morcovi, țelină de rădăcină, usturoi, ceapă, ceapă eșalotă, tomate, porumb dulce, frunze de țelină, pătrunjel, fasole (proaspătă, fără păstaie), mazăre (proaspătă, fără păstaie), linte (proaspătă), țelină, fenicul, anghinare, lupin (uscat), semințe de floarea soarelui, boabe de porumb, boabe de sorg, porcine (carne, grăsime, ficat și rinichi), bovine (carne, grăsime, ficat și rinichi), ovine (carne, grăsime, ficat și rinichi), caprine (carne, grăsime, ficat și rinichi) și lapte (bovine, ovine și caprine). Pentru alte produse, ea a recomandat menținerea sau creșterea LMR-urilor existente. Autoritatea a concluzionat că, în ceea ce privește LMR-urile pentru ardei, infuzii (flori și frunze uscate), condimente (semințe, fructe și bace), unele informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.

(3) Pentru deltametrin, autoritatea a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (3). Ea a identificat un risc pentru consumatori determinat de LMR-urile existente pentru tomate, pepeni galbeni, pepeni verzi, varză chinezească, kale, scarolă, spanac și frunze similare, fasole (uscată), boabe de orez și de grâu. Prin urmare, este necesară reducerea LMR-urilor respective. Autoritatea a concluzionat că, în ceea ce privește LMR-urile pentru citrice, migdale, nuci de Brazilia, caju, castane, nuci de cocos, alune, nuci de Macadamia, nuci Pecan, semințe de pin, fistic, nuci, mere, pere, gutui, moșmoni, moșmoni japonezi, caise, cireșe, piersici, prune, struguri de masă și de vin, căpșuni, mure, mure de câmp, zmeură, afine, merișoare, coacăze (roșii, negre și albe), agrișe, măceșe, dude, păducel spaniol, boabe de soc, măsline de masă, kiwi, cartofi, sfeclă, morcovi, țelina de rădăcină, hrean, topinamburi, păstârnac, rădăcină de pătrunjel, ridichi, barba-caprei, gulii furajere, napi, usturoi, ceapă, ceapă eșalotă, ceapă de primăvară, tomate, ardei, vinete, cucurbitacee cu coajă comestibilă, pepeni galbeni, dovleci, pepeni verzi, porumb dulce, varză cu inflorescență, varză de Bruxelles, varză cu căpățână, varză chinezească, kale, gulii, fetică, lăptuci, scarolă, creson, Barbarea verna, rucolă, muștar vânăt, frunze și lăstari de Brassica spp, spanac și frunze similare, frunze de viță-de-vie, năsturel, andivă, plante aromatice, leguminoase (proaspete), sparanghel, anghinare, praz, ciuperci de cultură, fasole (uscată), linte (uscată), mazăre (uscată), lupin (uscat), semințe de in, semințe de mac, semințe de susan, semințe de floarea-soarelui, semințe de rapiță, semințe de muștar, semințe de bumbac, semințele de dovleac, șofrănaș, limba-mielului, camelină, semințe de cânepă, ricin, măsline pentru producția de ulei de măsline, boabe de orz, boabe de hrișcă, boabe de porumb, boabe de mei, boabe de ovăz, boabe de orez, boabe de secară, boabe de sorg, boabe de grâu, ceai, infuzii (flori, frunze, rădăcini uscate), condimente (fructe, bace, rădăcini, rizomi, muguri și stigmate de flori), sfeclă de zahăr (rădăcină), rădăcini de cicoare, porcine (mușchi, grăsime, ficat și rinichi), bovine (mușchi, grăsime, ficat și rinichi), ovine (mușchi, grăsime, ficat și rinichi), caprine (mușchi, grăsime, ficat și rinichi), păsări de curte (mușchi, grăsime și ficat), lapte (bovine, ovine și caprine) și ouăle de păsări, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament. Autoritatea a concluzionat că, în ceea ce privește LMR-urile pentru smochine, cardon, țelină și condimente (semințe) nu existau informații disponibile și că este necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de determinare.

(4) Pentru fluazinam, autoritatea a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (4). Ea a recomandat reducerea LMR-urilor existente pentru cartofi, ceapă și ceapă eșalotă. Pentru tomate, autoritatea a recomandat creșterea LMR-ului existent. Ea a concluzionat că, în ceea ce privește LMR-urile pentru mere, pere, struguri de masă, struguri de vin, mure, mure de câmp, zmeură, fasole uscată și infuzii (rădăcini uscate), unele informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.

(5) Pentru metomil, autoritatea a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (5). Ea a propus modificarea definiției reziduurilor și a recomandat reducerea LMR-urilor pentru tomate, vinete, castraveți și dovlecei. Pentru cornișoni, ea a recomandat menținerea LMR-ului existent. În ceea ce privește LMR-urile pentru struguri de vin, cartofi, castraveți, dovlecei, pepeni galbeni, dovleci și pepeni verzi, autoritatea a identificat un risc pentru consumatori. Prin urmare, este necesară reducerea LMR-urilor respective. Autoritatea a concluzionat că, în ceea ce privește LMR-urile pentru ardei, pepeni galbeni, dovleci, pepeni verzi, lăptuci, spanac, fasole (proaspătă, cu păstaie), mazăre (proaspătă, cu păstaie), fasole uscată, boabe de soia, semințe de bumbac, boabe de porumb și de ovăz, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.

(6) Pentru tiodicarb, autoritatea (6) a recomandat ca acesta să fie eliminat din definiția reziduurilor pentru metomil. Prin urmare, este adecvată includerea separată a acestei substanțe în anexa V la Regulamentul (CE) nr. 396/2005.

(7) Pentru sulcotrion, autoritatea a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (7). Ea a propus două opțiuni în ceea ce privește stabilirea definiției reziduurilor. S-a considerat adecvat să se modifice definiția reziduurilor doar pentru produsele de origine animală. Pentru porumb dulce, boabe de porumb și de sorg, autoritatea a recomandat menținerea LMR-urilor existente. Ea a concluzionat că, în ceea ce privește LMR-urile pentru barba-caprei, porcine (mușchi, grăsime, ficat și rinichi), bovine (mușchi, grăsime, ficat și rinichi), ovine (mușchi, grăsime, ficat și rinichi), caprine (mușchi, grăsime, ficat și rinichi) și lapte (bovine, ovine și caprine), unele informații nu erau disponibile și era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.

(8) În ceea ce privește produsele pe care utilizarea produsului de protecție a plantelor în cauză nu este autorizată și pentru care nu există toleranțe la import sau limite maxime pentru reziduuri conform Codex Alimentarius (CXL-uri), LMR-urile ar trebui să fie stabilite la limita specifică de determinare sau ar trebui să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(9) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de determinare. În ceea ce privește mai multe substanțe, laboratoarele respective au concluzionat că, pentru anumite produse, progresele tehnice necesită stabilirea unor limite specifice de determinare.

(10) Pe baza avizelor motivate ale autorității și ținând seama de factorii relevanți pentru subiectul în discuție, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(11) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(12) Prin urmare, Regulamentul (CE) nr. 396/2005 ar trebui modificat în consecință.

(13) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel înalt de protecție a consumatorilor.

(14) Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.

(15) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

În ceea ce privește substanțele active aclonifen, fluazinam și sulcotrion din și de pe toate produsele, Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse înainte de 7 mai 2017.

În ceea ce privește substanța activă deltametrin din și de pe toate produsele – cu excepția următoarelor: tomate, pepene galben, pepene verde, varză chinezească, kale, scarolă, spanac și frunze similare, fasole (uscată), boabe de orez și de grâu – Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse înainte de 7 mai 2017.

În ceea ce privește substanța activă metomil din și de pe toate produsele – cu excepția următoarelor: struguri de vin, cartofi, castraveți, dovlecel, pepene galben, dovleac și pepene roșu – Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse înainte de 7 mai 2017.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 7 mai 2017.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 13 octombrie 2016. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) European Food Safety Authority; Review of the existing maximum residue levels for aclonifen according to Article 12 of Regulation (EC) No 396/2005. [Autoritatea Europeană pentru Siguranța Alimentară; Reexaminarea limitelor maxime existente pentru reziduurile de aclonifen în conformitate cu articolul 12 din Regulamentul (CE) nr. 396/2005]. EFSA Journal 2015;13(11):4323.

(3) European Food Safety Authority; Review of the existing maximum residue levels for deltamethrin according to Article 12 of Regulation (EC) No 396/2005. [Autoritatea Europeană pentru Siguranța Alimentară; Reexaminarea limitelor maxime existente pentru reziduurile de deltametrin în conformitate cu articolul 12 din Regulamentul (CE) nr. 396/2005]. EFSA Journal 2015;13(11):4309.

(4) European Food Safety Authority; Review of the existing maximum residue levels for fluazinam according to Article 12 of Regulation (EC) No 396/2005. [Autoritatea Europeană pentru Siguranța Alimentară; Reexaminarea limitelor maxime existente pentru reziduurile de fluazinam în conformitate cu articolul 12 din Regulamentul (CE) nr. 396/2005]. EFSA Journal 2015;13(9):4240.

(5) European Food Safety Authority; Review of the existing maximum residue levels for methomyl according to Article 12 of Regulation (EC) No 396/2005. [Autoritatea Europeană pentru Siguranța Alimentară; Reexaminarea limitelor maxime existente pentru reziduurile de metomil în conformitate cu articolul 12 din Regulamentul (CE) nr. 396/2005]. EFSA Journal 2015;13(10):4277.

(6) European Food Safety Authority; Review of the existing maximum residue levels for methomyl according to Article 12 of Regulation (EC) No 396/2005. [Autoritatea Europeană pentru Siguranța Alimentară; Reexaminarea limitelor maxime existente pentru reziduurile de metomil în conformitate cu articolul 12 din Regulamentul (CE) nr. 396/2005]. EFSA Journal 2015;13(10):4277.

(7) European Food Safety Authority; Review of the existing maximum residue levels for sulcotrion according to Article 12 of Regulation (EC) No 396/2005. [Autoritatea Europeană pentru Siguranța Alimentară; Reexaminarea limitelor maxime existente pentru reziduurile de sulcotrion în conformitate cu articolul 12 din Regulamentul (CE) nr. 396/2005]. EFSA Journal 2015;13(11):4305.